
Pszichoedukáció tantörténetekkel rehabilitált pszichiátriai betegek körében

Kulcsszavak: énhatékonyság; érdekesség; érthetőség; koherenciaérzés; pszichés stressz
A pszichoedukáció célja mentális zavarral élő páciensek segítése a betegségük
megismertetése révén. Ennek legnehezebb célcsoportját a skizofrén betegek képezik,
akiknek kognitív deficitjei korlátozzák a szövegértést és kifejezést. Ez azonban fejleszthető,
így a skizofrén betegek életminőségének javítását célzó rehabilitáció része lehet a változatos
módszerekkel végzett pszichoedukáció is.
Egy, rehabilitált szkizofrén betegeket segítő civil szervezet kérésére pszichoedukációs
program keretében 4 alkalommal 90 perces foglalkozásokat tartottunk. A résztvevők az 1.
foglalkozás előtt anonim kérdőívet töltöttek ki, amely a demográfiai, kórtörténeti
jellemzőikre, valamint az énhatékonyságra, a pszichés stresszre és a koherenciaérzésre
vonatkozó validált kérdéseket tartalmazott. A foglalkozások során először 4 tantörténetet
mutattunk be (1. mítosz: 5301 szó, 2. legenda: 1047 szó, 3. kortárs esetleírás: 1258 szó, 4.
mesefilm). Ezután a történetek által generált témákat beszéltük át a résztvevőkkel, akik
minden foglalkozás végén 10 fokozatú Likert skálán értékelték az aktuális foglalkozás
érthetőségét és érdekességét. A 4 foglalkozáson min. 12, max. 20 fő vett részt, többségében
rehabilitált, középkorú (átlag: 50,3±11,4 év) szkizofrén nőbeteg (62% nő).
Az első alkalom előtt felvett kérdőívek (N=17 fő) összesítése alapján az énhatékonyság
(átlag: 27,3±6,5 pont) és koherenciaérzés (átlag: 56,5±16,9 pont) szignifikáns pozitív
(Pearson’s r=0,659 p=0,003), míg a pszichés stressz (átlag: 25,8±8,26 pont) és
énhatékonyság (Pearson’s r=-0,728 p< 0,001), valamint a koherencia-érzés között
(Pearson’s r=-0,825 p<0,001) negatív kapcsolat volt.
A foglalkozásokat értékelő kérdőívek (N=63 fő) összessége alapján az érdekesség
átlagpontszáma 8,65±1,84, az érthetőségé 8,21±2,28 volt. Az érthetőség átlaga a kortárs
esetleírás kapcsán volt a legmagasabb (9,06±1,52), és a görög mítosz kapcsán volt a
legalacsonyabb (7,37±2,31), melyek közt szignifikáns eltérés mutatkozott (p=0,011). Az
első foglalkozás kivételével mindegyik alkalommal szóba került a családon belüli
bántalmazás témaköre, amellyel kapcsolatban minden megszólalt résztvevő saját történetet
is megosztott.
A történetekre felfűzött pszichoedukáció minden alkalommal érdeklődést és pozitív
visszajelzéseket generált. Az absztrakt gondolkodás nehezítettsége miatt azonban, amely
általában jellemző krónikus pszichotikus betegekre, a történetek kiválasztásakor a
mondandó mellett a terjedelem és a szereplők száma is megfontolandó.



